In nomine sanctæ et individuæ Trinitatis. Notum sit præsentibus et futuris quod Hugo, Pontiniacensis abbas, postea factus episcopus Autissiodori, concessit sororibus de Crisennone molendina de Cren, pretio mille octingentorum solidorum; his tamen conventionibus interpositis, quod fratres de Loren, grangia Pontiniacensi, in illis molendinis, sine omni exactione, molituræ sibi molent; ita, cum molituri cum annona sua venerint primi post illos quos invenerint molentes, quantum sibi placuerint, molent. Quod si unum aut plura prædictis molendinis sorores superaddere voluerint, liceat eis; sed et in istis fratres de Loren eandem consuetudinem habebunt. Si vero prædicti fratres forte moluerint in omnibus molendinis illis et supervenerint quilibet molituri, duo ex molendinis, quæcumque voluerint, sibi retinebunt; alia supervenientibus, molita prius annona sua quæ fuerit in trinodis, liberabunt. Hæc omnia laudavit capitulum utriusque ecclesiæ Pontiniacensis et de Crisennone. Quæ ut rata permaneant, sigillo domini Hugonis, Autissiodorensis episcopi, muniri rogaverunt et suis etiam firmaverunt.